CELEX: 32020R1079
Language: sk
Date: 2020-07-20 00:00:00
Title: Vykonávacie nariadenie Komisie (EÚ) 2020/1079 z 20. júla 2020 o overovaní a oprave údajov uvedených v nariadení (EÚ) 2018/956 o monitorovaní a nahlasovaní emisií CO2 a spotreby paliva nových ťažkých úžitkových vozidiel (Text s významom pre EHP)

22.7.2020   
               
               
                  SK
               
               
                  Úradný vestník Európskej únie
               
               
                  L 235/1
               
            
         VYKONÁVACIE NARIADENIE KOMISIE (EÚ) 2020/1079
         z 20. júla 2020
         o overovaní a oprave údajov uvedených v nariadení (EÚ) 2018/956 o monitorovaní a nahlasovaní emisií CO2 a spotreby paliva nových ťažkých úžitkových vozidiel
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2018/956 z 28. júna 2018 o monitorovaní a nahlasovaní emisií CO2 a spotreby paliva nových ťažkých úžitkových vozidiel (1), a najmä na jeho článok 8 ods. 4,
         keďže:
         
                     (1)
                  
                  
                     V článku 8 ods. 2 nariadenia (EÚ) 2018/956 sa Komisii ukladá povinnosť overovať kvalitu údajov nahlásených členskými štátmi a výrobcami ťažkých úžitkových vozidiel podľa článkov 4 a 5 uvedeného nariadenia. Zároveň sa v ňom uvádza požiadavka, aby Komisia prijala opatrenia na opravu nezrovnalostí zistených počas takéhoto overovania.
                  
               
                     (2)
                  
                  
                     Preto je vhodné určiť opatrenia na overenie a opravu údajov nahlásených výrobcami ťažkých úžitkových vozidiel. Predovšetkým je potrebné stanoviť postup na overenie, či údaje nahlásené výrobcami ťažkých úžitkových vozidiel v súlade časťou B bodom 2 prílohy I k nariadeniu (EÚ) 2018/956 zodpovedajú príslušnému zdroju údajov, t. j. osvedčeniu o typovom schválení motora vydanému v súlade s nariadením Európskeho parlamentu a Rady (ES) č. 595/2009 (2) a dokumentácii výrobcu.
                  
               
                     (3)
                  
                  
                     Počet ťažkých úžitkových vozidiel, v prípade ktorých sa má overiť kvalita údajov, by mal byť dostatočne vysoký na to, aby Komisia dokázala identifikovať možné nezrovnalosti v nahlasovaných údajoch a mohla konštatovať, či dané nezrovnalosti majú systematický charakter.
                  
               
                     (4)
                  
                  
                     V záujme integrity procesu nahlasovania by overovanie malo pozostávať z kontrol údajov nahlásených výrobcami oproti údajom uvedeným v osvedčení o typovom schválení motora a v dokumentácii výrobcu.
                  
               
                     (5)
                  
                  
                     Ak Komisia zistí nezrovnalosti, výrobcovia by mali mať možnosť dané údaje opraviť. Ak tieto nezrovnalosti majú systematický charakter, výrobcovia by mali poskytnúť opravené údaje za všetky vozidlá evidované v príslušnom nahlasovacom období.
                  
               
                     (6)
                  
                  
                     Ak výrobcovia Komisii neposkytnú opravené údaje, mala by mať možnosť tieto údaje sama opraviť a zabezpečiť tak ich správnosť. S cieľom zabezpečiť, aby v prípade systematického charakteru nezrovnalostí poskytli výrobcovia Komisii správne údaje, Komisia by mala tieto údaje opraviť uplatnením korekčného faktora na emisie CO2 zo všetkých ťažkých úžitkových vozidiel evidovaných v príslušnom nahlasovacom období.
                  
               
                     (7)
                  
                  
                     Z dôvodu transparentnosti by z údajov zahrnutých do centrálneho registra údajov o ťažkých úžitkových vozidlách malo byť zrejmé, či ich Komisia opravila.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom Výboru pre zmenu klímy,
                  
               PRIJALA TOTO NARIADENIE:
         
            Článok 1
            Ťažké úžitkové vozidlá, v prípade ktorých sa má overiť kvalita údajov
            
               1.   Po nahlásení údajov výrobcami v súlade s článkom 5 ods. 1 nariadenia (EÚ) 2018/956 Komisia overí kvalitu údajov v prípade istého počtu ťažkých úžitkových vozidiel vyrobených jednotlivými výrobcami, ktoré sú zaevidované v príslušnom nahlasovacom období. V prípade nahlasovacieho obdobia roku 2019 Komisia overuje len kvalitu údajov o ťažkých úžitkových vozidlách, ktoré boli zaevidované od 1. januára 2020.
            
            
               2.   Komisia uskutočňuje náhodný výber ťažkých úžitkových vozidiel uvedených v odseku 1. Počet vybraných ťažkých úžitkových vozidiel sa musí pohybovať medzi 2 až 10 % počtu ťažkých úžitkových vozidiel každého výrobcu, ktorí boli zaevidované v príslušnom nahlasovacom období.
            
         
         
            Článok 2
            Oznámenie Komisie a informácie poskytnuté výrobcami a členskými štátmi
            
               1.   Komisia oznámi príslušným výrobcom identifikačné čísla ťažkých úžitkových vozidiel vybraných v súlade s článkom 1 ods. 2
            
            
               2.   Výrobcovia sú povinní do jedného mesiaca od doručenia oznámenia uvedeného v odseku 1 poskytnúť Komisii v súvislosti s každým vybraným ťažkým úžitkovým vozidlom:
               
                           a)
                        
                        
                           originál dokumentácie výrobcu, ktorá je zostavená v súlade s časťou I prílohy IV k nariadeniu Komisie (EÚ) 2017/2400 (3) a
                        
                     
                           b)
                        
                        
                           kópiu osvedčenia o typovom schválení motora vydaného v súlade s nariadením (ES) č. 595/2009.
                        
                     
            
               3.   Na žiadosť Komisie musia výrobcovia a členské štáty, v ktorých boli ťažké úžitkové vozidlá uvedené v odseku 1 prvýkrát zaevidované, poskytnúť dodatočné informácie na účely riešenia potenciálnych problémov.
            
         
         
            Článok 3
            Overenie správnosti zašifrovanej hašovacej hodnoty a údajov nahlásených výrobcami
            
               1.   V prípade ťažkých úžitkových vozidiel vybraných v súlade s článkom 1 ods. 2 Komisia krížovo skontroluje zašifrované hašovacie hodnoty uvedené v origináli dokumentácie výrobcu, ktorý jej bol poskytnutý v súlade s článkom 2 ods. 2 písm. a), oproti kópii príslušných zašifrovaných hašovacích hodnôt, ktorú jej poskytol predmetný členský štát v súlade so svojou povinnosťami podľa časti A bodu k) prílohy I k nariadeniu (EÚ) 2018/956.
               Výrobcovia sú v prípade akejkoľvek nezrovnalosti v zašifrovaných hašovacích hodnotách a na žiadosť Komisie povinní overiť správnosť údajov poskytnutých Komisii a do jedného mesiaca ju informovať o výsledku tohto overenia.
            
            
               2.   V prípade ťažkých úžitkových vozidiel vybraných v súlade s článkom 1 ods. 2 Komisia krížovo skontroluje údaje nahlásené v súlade s článkom 5 nariadenia (EÚ) 2018/956 oproti príslušným údajom uvedeným v origináli dokumentácie výrobcu, ktorá je zostavená v súlade s časťou I prílohy IV k nariadeniu (EÚ) 2017/2400.
            
            
               3.   Komisia môže v prípade ťažkých úžitkových vozidiel vybraných v súlade s článkom 1 ods. 2 krížovo skontrolovať údaje týkajúce sa motora nahlásené v súlade s časťou B bodom 2 položkami 75 až 78 prílohy I k nariadeniu (EÚ) 2018/956 oproti príslušným hodnotám uvedeným v osvedčení o typovom schválení motora vydanom v súlade s nariadením (ES) č. 595/2009.
            
         
         
            Článok 4
            Oznámenie zistení
            
               1.   Komisia buď potvrdí presnosť údajov overených podľa článku 3, alebo výrobcov informuje o akýchkoľvek nezrovnalostiach, ktoré sa zistili pri porovnaní údajov nahlásených podľa článku 5 nariadenia (EÚ) 2018/956 oproti príslušným údajom uvedeným v origináli dokumentácie výrobcu a v osvedčení o typovom schválení motora, ktoré boli poskytnuté v súlade s článkom 2 ods. 2
            
            
               2.   Výrobcovia sú povinní do jedného mesiaca od doručenia oznámenia uvedeného v odseku 1 poskytnúť Komisii opravené údaje týkajúce sa ťažkých úžitkových vozidiel vybraných v súlade s článkom 1 ods. 2, ako aj vysvetlenie nezrovnalostí spomínaných v predmetnom oznámení.
            
            
               3.   Ak Komisia zistí, že dané nezrovnalosti majú systematický charakter, výrobcovia jej do jedného mesiaca od doručenia oznámenia uvedeného v odseku 1 poskytnú opravené údaje, ktoré sa týkajú všetkých ťažkých úžitkových vozidiel nahlásených v príslušnom nahlasovacom období, ako aj vysvetlenie predmetných nezrovnalostí.
            
            
               4.   Opravené údaje uvedené v odsekoch 2 a 3 zasielajú výrobcovia prostredníctvom elektronického prenosu údajov do archívu obchodných údajov agentúry, ktorý spravuje Európska environmentálna agentúra.
            
         
         
            Článok 5
            Oprava údajov
            
               1.   Ak je Komisia s vysvetlením a opravenými údajmi, ktoré jej poskytli výrobcovia podľa článku 4, spokojná, opravené údaje zahrnie do konečného súboru údajov, ktorý sa má uverejniť v centrálnom registri údajov o ťažkých úžitkových vozidlách, a označí ich za opravené.
            
            
               2.   Ak Komisia nie je spokojná s vysvetlením alebo opravenými údajmi poskytnutými výrobcami, alebo ak jej výrobcovia neposkytnú opravené údaje v lehote stanovenej v článku 4 ods. 2 a 3:
               
                           a)
                        
                        
                           opraví emisie CO2 vyjadrené v g/tkm týkajúce sa ťažkých úžitkové vozidiel vybraných v súlade s článkom 1 ods. 2, na ktoré majú dané nezrovnalosti vplyv, a to na základe informácií poskytnutých výrobcom podľa článku 2 ods. 2 a 3;
                        
                     
                           b)
                        
                        
                           v prípade nezrovnalostí systematického charakteru opraví emisie CO2 týkajúce sa všetkých ťažkých úžitkových vozidiel evidovaných v predmetnom nahlasovacom období, a to uplatnením korekčného faktora.
                        
                     
            
               3.   Korekčný faktor uvedený v odseku 2 písm. b) sa stanoví na základe nezrovnalostí zistených v emisiách CO2 ťažkých úžitkových vozidiel vybraných v súlade s článkom 1 ods. 2, ktoré sú vyjadrené v g/tkm.
            
            
               4.   Komisia opravené údaje zahrnie do konečného súboru údajov, ktorý sa má uverejniť centrálnom registri údajov o ťažkých úžitkových vozidlách, a označí ich za opravené.
            
         
         
            Článok 6
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 20. júla 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 173, 9.7.2018, s. 1.
         
            (2)  Nariadenie Európskeho parlamentu a Rady (ES) č. 595/2009 z 18. júna 2009 o typovom schvaľovaní motorových vozidiel a motorov s ohľadom na emisie z ťažkých úžitkových vozidiel (Euro VI) a o prístupe k informáciám o oprave a údržbe vozidiel, a ktorým sa mení a dopĺňa nariadenie (ES) č. 715/2007 a smernica 2007/46/ES a zrušujú smernice 80/1269/EHS, 2005/55/ES a 2005/78/ES (Ú. v. EÚ L 188, 18.7.2009, s. 1).
         
            (3)  Nariadenie Komisie (EÚ) 2017/2400 z 12. decembra 2017, ktorým sa vykonáva nariadenie Európskeho parlamentu a Rady (ES) č. 595/2009, pokiaľ ide o určovanie emisií CO2 a spotreby paliva ťažkých úžitkových vozidiel a ktorým sa mení smernica Európskeho parlamentu a Rady 2007/46/ES a nariadenie Komisie (EÚ) č. 582/2011 (Ú. v. EÚ L 349, 29.12.2017, s. 1).